Nr. înreg: DB/182334/31.03.2022

**Aprob,**

**Secretar de Stat**

**Robert Eugen SZEP**

REFERAT DE APROBARE

Prezentul proiect de ordin stabilește nivelul maxim de intervenție și prevenție în cazul speciei urs brun (*Ursus arctos*), în baza prevederilor *Procedurii de acordare a derogărilor de la măsurile de protecție strictă a speciilor de floră și faună sălbatică*, aprobate prin *Ordinul nr. 203/14/2009 privind Procedura de stabilire a derogărilor de la măsurile de protecție a speciilor de floră și de faună sălbatice*.

Acest proiect de ordin a fost elaborat având în vedere prevederile Directivei Consiliului 92/43/CEE privind conservarea habitatelor naturale și a faunei și florei sălbatice (Directiva Habitate). În concordanță cu art. 16 al Directivei, țările pot face anumite derogări de la prevederile menționate mai sus în anumite condiții speciale.

Totodată, au fost avute în vedere numeroasele adrese și sesizări ale cetățenilor și instituțiilor de stat sau private, prin care au fost semnalate atacuri și conflicte între carnivore mari și om și luând în calcul necesitatea evitării producerii unor evenimente care să pună în pericol sănătatea și securitatea publică sau să producă diverse pagube.

Autoritatea publică centrală pentru protecția mediului acordă derogări, cu condiția să nu existe o alternativă acceptabilă, iar măsurile derogatorii să nu fie în detrimentul menținerii populațiilor speciilor respective într-o stare de conservare favorabilă în arealul lor natural și numai în anumite situații.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populației care face obiectul derogării.

Conservarea durabilă a habitatelor naturale și a speciilor de carnivore mari, în conformitate cu prevederile Directivei “Habitate”, este o prioritate majoră în strategia autorității publice centrale pentru protecția mediului, iar în acest context sunt necesare o serie de măsuri concrete.

În acest sens, în anul 2018, prin *Ordinul nr. 625 din 28.06.2018*, a fost aprobat *Planul național de acțiune pentru conservarea populației de urs brun din România*.

Având în vedere faptul că exemplarele care produc pagube sau pun în pericol sănătatea și securitatea publică vizate de recoltare/relocare sunt identificate și monitorizate de către gestionarul fondului cinegetic, propunem ca autorizația de recoltare/ capturare să fie eliberată pentru o perioadă de timp de 15 de zile.

În vederea stabilirii nivelului de prevenție și a nivelului de intervenție s-a luat în calcul media numărului maxim de intervenție la specia urs brun din anii 2011 – 2015, aprobate prin Ordinul nr. 1423/2010, Ordinul nr. 22748/2011, Ordinul nr. 3456/2012, Ordinul nr. 2187/2013, Ordinul nr. 1575/2014 și Ordinul nr. 1439/2015.

La baza de calcul au stat pagubele produse, constatate, aprobate și plătite în anii 2020 și 2021, precum și raportul privind analiza conflictelor la nivel local, regional și național realizat în cadrul proiectului LIFE for Bear, în care MMAP a avut calitatea de beneficiar asociat. Baza de calcul la acordarea nivelului de prevenție, pentru fiecare UAT, este media ponderată (35-40-25%) a valorii și a numărului pagubelor survenite și raportate în UAT-ul respectiv, precum și a numărului de conflicte soldate cu victime sau răniri și alocarea cotei pe bază de algoritm. Rotunjirea, după repartizarea matematică, se realizează după următorul principiu: pentru valori mai mari de 0,5, rotunjirea se face la numărul întreg următor, iar pentru valori mai mici de 0,5, rotunjirea se face la numărul întreg anterior, avându-se în vedere și nedepășirea valorii de 4 exemplare/UAT. Acolo unde la nivel de județ există număr de prevenție, dar conform algoritmului și rotunjirii nici un UAT nu primea exemplare sau numărul de prevenție alocat UAT-urilor este inferior numărului total pe județ, diferența de număr de exemplare dintre numărul alocat pe județ și numărul cumulat pe UAT a fost acordat UAT-urilor în ordine descrescătoare, conform tabelului din anexă.

La baza elaborării prezentului ordin au stat prevederile art. 38 alin. (2) din *Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, Art. 6 lit. f) din*  *Legea vânătorii şi a protecţiei fondului cinegetic nr. 407/2006, cu modificările și completările ulterioare* și ale *Ordinului ministrului mediului și al ministrului agriculturii, pădurilor și dezvoltării rurale nr. 203/14/2009 privind procedura de stabilire a derogărilor de la măsurile de protecție a speciilor de floră și faună sălbatică*.

Pentru proiectul de ordin a fost solicitat și obținut avizul Academiei Române. Proiectul de ordin a fost supus consultării publice și a fost modificat, integrând parțial observațiile avute de către participanți.

Având în vedere cele de mai sus supunem spre aprobare prezentul Ordin.

DIRECTOR

Daniela DRĂCEA

Elaborat: Nicolae Manta, consilier superior